Document ID: /fineweb-2-swissfilter-quality_10-filterrobots/filtered/02823.jsonl.gz/32

Zadnji susret međunarodnih udruga na području Schaffhausena održao se daleke 1982. godine. Već i na tom susretu nastupilo je hrvatsko društvo Fala, koje je osnovano 1978. godine. Ove godine, inspirirani kulturno-zabavnom večeri koju je Fala organizirala 2012., centar za integraciju i svi ostali predstavnici međunarodnih udruga prihvatili su prijedlog predstavnika Fale da se susret održi u parku Mosergarten u Schaffhausenu.
Već na samom početku programa voditeljice su ugodno iznenadile publiku pozdravivši na svim jezicima aktivnih sudionika ovog lijepog događaja. – Svi mi ovdje nazočni nosimo u našim srcima Švicarsku, posebno Schaffhausen kao naš novi dom, ali ne zaboravljamo naše korijene – bile su uvodne riječi Katarine Dujmović, dopredsjednice HKUD-a Fala koja je zajedno s predstavnicom španjolskog Centra Andaluz, Cynthiom Pena vodila program.
– Organizacija ovog susreta nudi mogućnost, odreći se predrasuda koje često imamo. Kada se ljudi s različitim kulturama, jezicima, vjerom i kulinarskim običajima susretnu, primjete da su si slični. Tako dolazi do međusobnog razumijevanja i respekta, a to nam uljepšava suživot i čini ga ljepšim, sigurnijim i različitijim.
Posjetitelje je pozdravio i predsjednik Ureda za integraciju (Integres) Kurt Zubler i naglasio da je ovo događaj gdje su oni stajali u pozadini, a da su najveći dio posla odradile udruge.
Uz kulinarsku ponudu na štandovima gdje su se nalazili Albanci, Hrvati, Talijani, Srbi, Španjolci, Tamilci, Turci te latino-američki predstavnici, posjetiteljima je ponuđen bogat kulturni program koji je počeo u 14 sati. Prvi su nastupili predstavnici tamilskog kulturnog kuba Illam, koji djeluje već deset godina na području Schaffhausena. Graciozne male plesačice oduševile su u svojim žarko crvenim nošnjama publiku koja ih je nagradila burnim pljeskom.
Slijedio je nastup dječjiih plesača srpskog društva Kolo iz Neuhausena. Ovo društvo je osnovano 1982. godine i kroz njega je prošlo više od 500 aktivnih plesačica i plesača. U tradicionalnim nošnjama ugodno su iznenadili prisutne, koji su pratili brze korake ovih dobro uvježbanih malih umjetnika.
Lasciatemi cantare, con la chitarra in mano… S ovim evergreenom otvorili su svoj prvi nastup u duetu Pino i Silvio. Mnogi su gosti slušajući ih i sami zapjevušili poznate talijanske šlagere.
Turske i arapske plesove prikazale su djevojčice koje se tek tri godine redovito susreću u kvartu Herblingen i vježbaju orijentalne plesove. Zanimljivo je bilo vidjeti u ovoj grupi djevojčice raznoraznih nacija koje su uložile dosta truda da bi njihov nastup bio ovako perfekan.
Slijedila je kratka stanka nakon koje su nastupili predstavnici udruge BiFam. Ova udruga u kojoj velikim djelom svoje vrijeme ulažu predstavnice zemalja iz Latinske Amerike osnovana je 2008. godine. Prvi ples koji je publici prikazao par u prekrasnim nošnjama bio je iz Kolumbije.
S osmjehom je Katarina najavila najmađe plesače Fale. Voditeljica Ankica Gomerčić, uz podršku Ivana Tominca i Anite Pušić, uvježbala je za ovaj nastup nove plesove. Ova grupa malih plesača vrijedno vježba već pune tri godine te su i ovaj put ponosno prikazali hrvatske dječje plesove nazočnima.
Nakon što su još jednom nastupile djevojčice s orijentalnim plesovima, ples iz Perua iz pokrajine Valiccha u Andama otplesao je par u životopisnim nošnjama.
Odrasli, aktivni članovi srpskog društva Kolo, koji su u nacionalnim natjecanjima ponijeli i titulu europskog prvaka, pjesmom i plesom zaokupili su pažnju publike i pokazali svoje umijeće. Jasno da su za svoj perfektan nastup nagrađeni pljeskom.
Slijedio je opet nastup talijanskih pjevača koje su pozorno uz publiku slušali mali plesači i plesačice. Da je elegancija španjolskim djevojčicama u genima, pokazala je plesačka grupa Las Ninas. Ove djevojčice u dobi između 5 i 11 godina disciplinirano i redovito vježbaju. Temperamentan ples s juga Španjolske na trenutak je u park donio atmosferu Mediterana.
U stanci koja je slijedila pokraj hrvatskog štanda čuli su se zvuci tamburica; „Falaši“ su uljepšali naš štand koji je s njima u pozadini privukao još više pažnje.
Nakon stanke, solo nastup imao je Züllauf Yilmaz. Uz tradicionalan instrument otpjevao je nekoliko kurdskih pjesama. Spontano se tokom njegovog nastupa javio jedan kurdski par, Sultan Erden i Kamal Kahraman i upitao dali smiju nastupiti, što im je organizator dozvolio. Čak i kad se riječi ne razumiju, lijepa melodija i zvonki glas ugodno su iznenadili publiku.
Još jedanput nastupili su Pino i Silvio, plesačice tamilske udruge i dvije atraktivne djevojke Centra Andaluz, Samira Perez i Cynthia Pena. Energičnim i brzim plesnim koracima graciozno i ponosno prikazale su umjetnost flamenca. Ove djevojke plešu od svojih ranih dječjih godina, Cynthia već od svoje treće i ne može si zamisliti život bez flamenca.
Jedini umjetnici koji su nastupili u kulturnom dijelu a nisu bili s područja Schaffhausena, plesači i plesačice albanske plesne škole Shota došli su iz Badena. Premalo je mjesta bilo za aktere na pozornici, pa su odlučili plesati ispred pozornice. Njihov temperamentan ples ostavio je publiku bez riječi. Da bi i ostali posjetitelji koji su nalazili u parku vidjeli ove umjetnike i uživali u programu, zamoljeni su da svoj drugi ples otplešu s manje članova na pozornici, što su i učinili. Kao da im noge ne dodiruju tlo, bili su najčešći komentari publike.
Predzadnji u kulturnom programu bili su članovi HKUD-a Fala. Najprije su se na pozornici pojavili tamburaši koji su već nakon prve pjesme nagrađeni pljeskom publike. Pridružili su im se i plesači koji su izveli koreografije iz Konavla i Pokuplja. Poglede su plijenile prekrasne nošnje koje je za ovu prigodu koreograf Ivan Tominac posudio u domovini. Skoro pa nakon svakog nastupa za Švicarce, Falaši na kraju pozovu publiku na zajednički ples. Ovaj put zadnji ples je bio međunarodan; uz zvukove tamburaša razdragana i vesela lica potvrdila su da muzika uistinu nema granica.
Nakon ovog nastupa voditeljice su zahvalile sponzorima i organizacijskom timu koje su nakon toga pozvale za zajedničku fotografiju.
Steelband Quilombo, koji nastupa s posebnim instrumentima, preuzeli su pozornicu. Njihovi su instrumenti privukli pažnju jer su to u biti preuređene bačve za ulje (naftu). Inspiracija za ovim neobičnim instrumentom ima svoju posebnu priču; ovakve su bačve tokom 1930. godine pravljene u Trinidadu gdje su Englezi domaćem stanovništvu zabranili korištenje afričkih bubnjeva. Tokom 70-ih ovi instrumenti postaju i u Europi popularni, a u Schaffhausenu aktivno ovaj stil njeguju tri benda.
Mnoge poznate melodije ponukale su pojedince da uz Quilombo zapjevuše i zaplešu. Mnogima prebrzo, približio se kraj programa na pozornici predviđen za 22 sata. Nakon toga u stilu pjesme „Nećemo noćas doma“, tamburaši Fale koji od prosinca nastupaju i samostalno kao tamburaški sastav Ekipa, uz štand su zasvirali i zapjevali. U pjesmi su im se pridružili mnogi sunarodnjaci i ostali posjetitelji, koji su uz njihovu pjesmu komentirali da se u parku Mosergarten večeras osjećaju kao na ljetnjem odmoru u Hrvatskoj.
Bio je ovo susret koji je oduševio stanovnike Schaffhausena. I ovaj put, Falaši su svojim nastupom Hrvatsku predstavili u najboljem svijetlu. Ostaje nada da će oni koji nadolaze i dalje njegovati svoje korijene, no isto tako raditi na zdravoj integraciji i dobroj suradnji s domaćinima Švicarcima i svim ostalim narodima koji žive na području Schaffhausena.
Ruža Studer
fotografije: Ruža Studer i Ivan Ivić
{gallery}stories/foto/udruge/treffpunkt_international_inegres_2015/{/gallery}